Document ID: 31988L0321

Komisjoni direktiiv,
16. mai 1988,
millega kohandatakse nõukogu direktiivi 71/127/EMÜ mootorsõidukite tahavaatepeegleid käsitlevate liikmesriikide õigusaktide ühtlustamise kohta tehnika arenguga
(88/321/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 1. märtsi 1971. aasta direktiivi 71/127/EMÜ mootorsõidukite tahavaatepeegleid käsitlevate liikmesriikide õigusaktide ühtlustamise kohta, [1] viimati muudetud komisjoni direktiiviga 86/562/EMÜ, [2] eriti selle artiklit 9,
ning arvestades, et:
silmas pidades saadud kogemusi ja arvestades praegust tehnika taset on nüüd võimalik liiklusohutuse parandamiseks karmistada direktiivi 71/127/EMÜ teatavaid nõudeid;
üle 7,5tonnistele N2-kategooria sõidukitele ja N3-kategooria sõidukitele, v.a poolhaagiste vedukid, praegu esitatavad nõuded ei ole sõiduki külgedel ja taga asuva vaateväljaga seoses piisavad; selle puuduse kõrvaldamiseks tuleb sätestada nn lainurkse lisatahavaatepeegli paigaldamine;
üle 7,5tonnistele N2-kategooria sõidukitele praegu esitatavad nõuded ei ole ka kabiini juhi vastasküljega külgnevas alas oleva vaateväljaga seoses piisavad; selle puuduse kõrvaldamiseks tuleb sätestada lähitahavaatepeegli paigaldamine;
käesolevas direktiivis ettenähtud meetmed on kooskõlas mootorsõidukisektoris tehniliste tõkete kõrvaldamist käsitlevate direktiivide tehnika arenguga kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 71/127/EMÜ II ja III lisa muudetakse vastavalt käesoleva direktiivi lisale.
Artikkel 2
1. 1. jaanuarist 1989 ei tohi liikmesriigid tahavaatepeeglitega seotud põhjustel:
- keelduda sõidukitüübiga seoses EMÜ tüübikinnituse andmisest ega nõukogu direktiivi 70/156/EMÜ [3] artikli 10 lõike 1 kolmandas taandes sätestatud dokumendi väljaandmisest ega siseriikliku tüübikinnituse andmisest
- või keelata sõidukite kasutuselevõtmist,
kui sõidukitüübi või sõidukitüüpide tahavaatepeeglid vastavad käesoleva direktiivi nõuetele.
2. Alates 1. oktoobrist 1990 liikmesriigid:
- ei tohi enam välja anda nõukogu direktiivi 70/156/EMÜ artikli 10 lõike 1 kolmandas taandes sätestatud dokumenti sõidukitüübile, mille tahavaatepeeglid ei vasta käesoleva direktiivi sätetele,
- võivad keelduda siseriikliku tüübikinnituse andmisest sõidukitüübile, mille tahavaatepeeglid ei vasta käesoleva direktiivi sätetele,
- võivad keelata sõidukite kasutuselevõtu, mille tahavaatepeeglid ei vasta käesoleva direktiivi sätetele.
Artikkel 3
Liikmesriigid jõustavad käesoleva direktiivi järgimiseks vajalikud õigusnormid hiljemalt 1. jaanuariks 1989. Liikmesriigid teatavad sellest viivitamata komisjonile.
Artikkel 4
Käesolev direktiiv on adresseeritud liikmesriikidele.
Brüssel, 16. mai 1988

Labels: 7
3
15
8